[{"text_idx": "#000002", "text": "Mae\u2019r Mentrau Iaith ar draws Cymru yn cynnal amrywiaeth o weithgareddau cyffrous i ddathlu ti\u0302m pe\u0302l-droed Cymru a\u2019u llwyddiant o gyrraedd Cwpan y Byd Pe\u0302l-droed yn Qatar eleni. Caneuon Dafydd Iwan ydy\u2019r ysbrydoliaeth, gyda gweithgareddau ar gyfer pawb ar draws y wlad."}, {"text_idx": "#000003", "text": "\u201cGwych gweld bod \u201cYma o Hyd\u201d wedi rhoi cymaint o asbri i dim pe\u0302l-droed Cymru a\u2019r cefnogwyr. Mae\u2019r Mentrau Iaith ac eraill yn adeiladu ar y cynnwrf arbennig hwn gan greu ymgyrch gyffrous sy\u2019n mynd i roi cyfle i bawb yng Nghymru \u2013 ifanc a hy\u0302n \u2013 i ymfalchi\u0308o yn eu gwlad ac yn y Gymraeg. Mae gweld y cynnwrf hwn yn enwedig ymhlith y bobl ifanc, yn codi fy nghalon.\u201d"}, {"text_idx": "#000004", "text": "Mae\u2019r gweithgareddau yn cynnwys sesiynau cerddorol cymunedol, cynnal cystadlaethau i blant a phobl ifanc, cyfres o furluniau (cadwch eich llygaid ar agor!) ac adnoddau addysgiadol hwyliog. Bydd hefyd cyfle i\u2019r ffans ddangos eu cefnogaeth i\u2019r ti\u0302m trwy arwyddo crysau-T fydd yn cael eu cyflwyno i\u2019r ti\u0302m cyn dechrau\u2019r bencampwriaeth."}, {"text_idx": "#000005", "text": "Mae hyn oll yn rhan o Bartneriaeth Cwpan y Byd Llywodraeth Cymru ac mae rhwydwaith y Mentrau Iaith yn un o\u2019r partneriaid allweddol yn yr ymgyrch hon."}, {"text_idx": "#000007", "text": "\u201cRydym yn falch iawn o fod yn rhan o\u2019r ymgyrch gyffrous hon. Mae\u2019n gyfle arbennig i ddangos bod Cymru a\u2019r Cymry yn croesawu pawb o bob cefndir i\u2019n cymunedau trwy ddathlu llwyddiant ti\u0302m pe\u0302l-droed Cymru ac wrth gwrs yr iaith Gymraeg, ein diwylliant a threftadaeth."}, {"text_idx": "#000008", "text": "Hoffem ddangos elfennau eraill o hanes Cymru a\u2019r Gymraeg trwy addysgu am yr heriau a\u2019r llwyddiannau gan annog plant a phobl ifanc yn arbennig i ymfalchi\u0308o yn eu gwlad, eu hiaith a\u2019u cymunedau. Byddwn ni\u2019n dathlu mewn ffordd gyfoes a hwyliog sy\u2019n cynnwys pawb.\u201d"}, {"text_idx": "#000009", "text": "Nid dyma\u2019r tro cyntaf i\u2019r Mentrau Iaith drefnu dathliadau mawr pe\u0302l-droed. Enillodd Osian Jones o Aberaeron gystadleuaeth \u2018Gwlad y Chants\u2019 yn ystod y Euros llynedd gyda\u2019i \u201cSea Chanty y Wal Goch\u201d. Cafodd Osian ddiwrnod anhygoel yn mwynhau ei wobr, sef gwylio un o ymarferion diweddaraf ti\u0302m pe\u0302l-droed Cymru a chwrdd a\u0302\u2019r ti\u0302m i gyd."}, {"text_idx": "#000011", "text": "\u201cRoedd Osian wrth ei fodd cael ennill cystadleuaeth creu \u2018chant\u2019 Gymraeg ar gyfer cystadleuaeth yr Ewros, ac roedd gwobr o cael gweld ei hoff di\u0302m \u2013 Cymru \u2013 yn ymarfer yn hufen ar y gacen!"}, {"text_idx": "#000013", "text": "Bydd mwy o fanylion am y gweithgareddau ar wefan Mentrau Iaith Cymru ac ar y cyfryngau cymdeithasol."}]